Падрыхтоўка да алімпіяд — гэта сур’ёзны час і для навучэнцаў, і для педагогаў. Удзельнікам алімпіяды неабходна прыкласці ўсе намаганні для таго, каб выступіць належна. Для паспяховага ўдзелу ў алімпіядзе важныя не толькі глыбокія прадметныя веды, але і псіхалагічная гатоўнасць да ўдзелу ў ёй. Паколькі алімпіяда праводзіцца ў чатыры этапы (школьны, раённы, абласны і рэспубліканскі), неабходна разумець, што стаўленне да ўдзелу ў кожным этапе адрозніваецца. Калі старшакласнік даволі лёгка і спакойна прыходзіць на першы, школьны, этап, то кожны наступны даецца яму з большай цяжкасцю і хваляваннем. Для адораных старшакласнікаў уласціва ў цэлым абвостранае ўспрыманне рэчаіснасці, якое ў напружанай сітуацыі толькі ўзмацняецца. Такім чынам, можна адзначыць, што з кожным новым этапам удзелу ў алімпіядзе ў старшакласнікаў павышаецца не толькі самаацэнка, але і ўзровень трывожнасці.